《赠水西寺举老》
宋代·陈天麟

山前流水化平陆，溪上群山叠寒玉。
寺逢劫火一再迁，唯有浮图立於独。
江南佛法多衰谢，主张名教一夔足。
诗人江西派，更是真如旧尊宿。
我生遍参未究竟，布袜青鞋走林谷。
师言子归有余师，留饭青精盘苜蓿。
杖藜并语松林路，行听松声如度曲。
尚寒三十六峰盟，游罢同回把黄菊。